Komisijos reglamentas (EB) Nr. 1890/98
1998 m. rugsėjo 3 d.
iš dalies keičiantis Reglamentą (EB) Nr. 1780/97, nustatantį išsamias Tarybos reglamento (EB) Nr. 723/97 dėl Europos žemės ūkio orientavimo ir garantijų fondo (EŽŪOGF) Garantijų skyriaus išlaidų kontrolės veiksmų programų įgyvendinimo valstybėse narėse taikymo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1997 m. balandžio 22 dienos Tarybos reglamentą (EB) Nr. 723/97 dėl EŽŪOGF Garantijų skyriaus išlaidų kontrolės veiksmų programų įgyvendinimo valstybėse narėse [1], ypač į jo 6 straipsnį,
kadangi Komisijos reglamento (EB) Nr. 1780/97 [2], nustatančio išsamias Reglamento (EB) Nr. 723/97 taikymo taisykles, 2 ir 3 straipsniai nustato, inter alia, Bendrijos finansinės paramos mokėjimų valstybėms narėms tvarką ir terminus; kadangi praktikoje sunku taikyti tokią tvarką, kai atliekamas vienintelis metinis mokėjimas, į kurį įtraukiama praėjusiais metais nepanaudota suma ir kitų metų avansas, taip pat neįskaičiuojami biudžeto institucijos kitiems metams skirti asignavimai;
kadangi, norint pagerinti tvarkos valdymą, avansai, mokėtini valstybėms narėms remiantis Komisijos reglamento (EB) Nr. 296/96 [3] su paskutiniais pakeitimais, padarytais Reglamentu (EB) Nr. 1391/97 [4], 7 straipsniu, išskaičiuojami ne iš praėjusiais metais nepanaudotų sumų, bet iš prieš tai ėjusių metų sumų, ir kadangi didžiausia Bendrijos finansinės paramos suma negali būti nustatyta, kol biudžeto institucija neskyrė asignavimų;
kadangi šiame reglamente numatytos priemonės atitinka EŽŪOGF komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1780/97 iš dalies keičiamas taip:
1) 2 straipsnio 1, 2 ir 3 dalys pakeičiamos taip:
"1. Per du mėnesius nuo šio reglamento įsigaliojimo dienos valstybės narės pateikia savo veiksmų programas pirmiesiems ir antriesiems Reglamento (EB) Nr. 723/97 taikymo metams. Bendrija gali prisidėti tik prie išlaidų, susijusių su operacijomis, įvykdytomis po 1997 m. sausio 1 d., finansavimo. Vėlesniems metams veiksmų programos turi būti pateikiamos minėto reglamento 2 straipsnio 1 ir 2 dalyje nustatyta tvarka.
Sąmatos rengiamos pagal priede pateiktą lentelę.
2. Remdamasi valstybių narių pateikta informacija, Komisija per tris mėnesius nustato, kokią didžiausią finansinės paramos sumą (išreikštą atitinkamos valstybės narės nacionaline valiuta) Bendrija gali skirti kiekvienai valstybei narei kitą mėnesį po Europos Bendrijų bendrojo biudžeto atitinkamiems finansiniams metams patvirtinimo.
Komisija suinteresuotoms valstybėms narėms praneša, kurias išlaidas Bendrija atsisako finansuoti ir nurodo priežastis.
3. Ne vėliau kaip iki kiekvienų metų gegužės 31 d. visos valstybės narės Komisijai pateikia praėjusiųjų kalendorinių metų išlaidų ataskaitą. Šios išlaidos turi atitikti reglamento 4 straipsnio 2 dalies numatytą didžiausią Bendrijos finansinės paramos sumą, neviršijančią veiksmų programose nurodytos sumos, kurios Komisija nelaiko negalima. Tačiau galutinė 1997 m. padarytų išlaidų data turi būti 1998 rugpjūčio 31 d., o išlaidų ataskaitą Komisija turi gauti iki 1998 m. spalio 31 d.
Ši išlaidų ataskaita rengiama pagal priede pateiktą lentelę."
2) 3 straipsnis pakeičiamas taip:
"3 straipsnis
Pagal Reglamento (EB) Nr. 723/97 4 straipsnio 2 dalį nustatyta didžiausia suma, sumažinta užpraeitiems metams skirta nepanaudota suma, yra laikoma to mėnesio, kada Komisija nustatė tą sumą, išlaidomis, nurodytomis Komisijos reglamento (EB) Nr. 296/96 7 straipsnyje."
3) Pridedamas 3a straipsnis:
"3a straipsnis
Dviems paskutiniams šio reglamento taikymo metams susidariusi nepanaudota suma įskaičiuojama į atitinkamą EŽŪOGF biudžeto eilutę ir įtraukiama į po realizavimo metų einančių kitų finansinių metų birželio mėnesio išlaidas."
4) Šio reglamento priedo 5 punkte žodis "išleistos" pakeičiamas žodžiu "sumokėtos".
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. rugsėjo 3 d.